**CANLYNIAD A BEIRNIADAETH Y FEDAL DDRAMA 2023**

1. **I/II**
2. **Efnisien**
3. **Y Ferch Yn Tai Bach Clwb Ifor Bach**

Braint oedd beirniadu’r Wobr Ddrama eleni a chael y cyfle i ddarllen darnau o waith mor gyffrous, egnïol ac ystyriol. Daeth deg drama chwarter awr i law, gydag un yn ffocysu ar ddefnydd o gamerâu a ffilm. Ar y cyfan, roedd yr ansawdd yn dda gyda'r cyfyngiad amser o 15 munud yn sicrhau bod dramodwyr yn gallu mireinio a chyrraedd syniad clir a strwythur crefftus, heb boeni am greu sgript lawn dros awr o hyd.

Roedd yn galonogol gweld bod yr awduron ifanc yn mynd i’r afael â chwestiynau mawr, tra hefyd yn rhoi sylw at gymeriad a drama gan osgoi bod yn bregethwrol wrth ymdrin â themâu swmpus.

Roedd gan y darnau ymwybyddiaeth wleidyddol gref, yn arbennig wrth archwilio’r argyfwng costau byw a’r argyfwng ail dai, yn ogystal ag angerdd clir at archwilio a rhoi platfform i straeon a hunaniaeth queer.

Ynghyd â’r tri ddoth i’r brig, hoffem gydnabod a chanmol y *Monolog Anadlu* gan Medi a *Cost Byw* gan Martha. Y cyntaf am ei hyfdra a sensitifrwydd wrth archwilio cymhlethdod colled a galar fel person ifanc. Yr ail, am ei ddull perthnasol o archwilio’r heriau y mae teulu’n ei wynebu yng nghanol yr argyfwng costau byw. Roedd y ddau yn dangos addewid mawr ond yn teimlo fel drafft cychwynnol a bod lle i ddatblygiad naratif ymhellach. Byddem yn annog y ddau i barhau â'u hysgrifennu a datblygu'r darnau hyn.

Wedi’i gosod mewn ciwbicl toiledau clwb nos, mae *Y Ferch Yn Tai Bach mae Clwb Ifor Bach* gan Lewis Williams yn fonolog sy’n archwilio rhywedd, hunaniaeth a rhagfarn. Rhiannon sydd yn arwain y gynulleidfa trwy ddigwyddiadau’r noson hyd yn hyn - y cyfeillgarwch rhwng ffrindiau, awyrgylch y clwb a’r bachgen mae hi newydd gyfarfod wrth y bar ac yn ffansio’n syth. Gyda defnydd effeithiol o hiwmor mae Rhiannon yn ddifyr a hoffus. Mae'r sgript wedi'i strwythuro'n dda gan adeiladu’n ofalus tuag at eiliadau olaf y ddrama gan gynnig trobwynt effeithiol. Mae’r darn yn eithaf syml a theimlwn y gallai’r darn fynd ymhellach yn ei archwiliad o gymlethdod y sefyllfa ond ar gyfer drama pymtheg munud roedd taith a datblygiad clir i’r cymeriad.

Mae *Efnisien* wedi ei seilio ar ddigwyddiad yn stori Branwen o’r Mabinogi - wrth i Efnisien lladd meirch gwr newydd ei chwaer wedi iddo beidio cael ei gynnwys yn y digwyddiad. Gyda chysyniad clir, roedd yn hynod o gyffrous darllen darn oedd wedi gwneud penderfyniad mor ddewr o ran ffurf a steil ac yn mynd i’r afael a themâu o frad, rhywioldeb a theulu. Wedi tynnu’r digwyddiad o’r Chwedl, mae’r dehongliad yma yn archwilio iechyd meddwl a phoen Efnisien a brad ei chyn-gariad, Matholwch. Er bod perthnasau clir a chyflawn teimlir ar adegau bod y golygfeydd ychydig yn gyflwyniadol ac arwynebol a byddem yn annog yr awdur i fod mwy beiddgar ym mwriadau a gweithredoedd cymeriadau yn ogystal â'r arddull. Serch hynny, dyma awdur gyda gweledigaeth clir a dewr - edrychwn ymlaen at ddarllen mwy o'u gwaith.

Monolog yw *I/II?* sy'n mynd â ni yn syth at galon ein prif gymeriad. Unwaith eto wedi ei osod mewn ciwbicl toiled, y tro hwn yn Tesco, mae ein prif gymeriad yn aros am ganlyniad prawf beichiogrwydd. Gyda chydbwysedd medrus o hiwmor a drama, mae’r dramodydd yn ymdrin â chydsyniad yn grefftus, gan hefyd dal ein sylw gyda chymeriad sydd yn teimlo dryswch ac unigrwydd. Rydym yn symud o’r ciwbicl i leoliadau eraill wrth i ni ddod i adnabod ei byd yn well, gan gynnwys noson ym Maes B lle mae hi’n meddwl ei bod hi wedi beichiogi.

Mae’r darn yma yn dod ag elfennau allweddol sgript gyffrous ynghyd – cymeriad perthnasol, ffurf clir, byd cyflawn, naratif sy’n esblygu, strwythur manwl a deialog bywiog. Y tu hwnt i’r elfennau hyn o grefft, mae’n sgript gonest sydd yn mynnu sylw, ac fel cynulleidfa teimlwn fel ein bod yn cael profi cyfrinachau’r prif gymeriad mewn ffordd nad yw’n rhannu gydag unrhywun arall.

Pleser felly yw cyhoeddi I/II fel enillydd Y Fedal Ddrama eleni.